Zápis
z 2. mimoriadneho zasadnutia Obecného zastupiteľstva v Lutile
konaného dňa 20.01.2012

Prítomní:	poslanci podľa prezenčnej listiny, 
		Hlavná kontrolórka obce Lutila – Ing. Eva Vincentová
Ospravedlnení: pp. MUDr. Vladimír Výrostko, Patrik Kanina
Občania:	Ing. Peter Imriš, Kamenná 22, Lutila

Starosta v úvode privítal prítomných občanov a poslancov a uviedol, že dnešné zasadanie sa bude riadiť programom, ktorý poslanci dostali v pozvánke a zároveň požiadal program rozšíriť o bod „Rôzne“
Hlasovanie:	za	jednohlasne – 6 poslancov
OZ schvaľuje program tak ako ho obdržali v pozvánke rozšírený o bod „Rôzne“

Starosta určil:	Za overovateľov: pp. Dušana Hrčku a Petra Knoppa 
za zapisovateľku p. Evu Hromádkovú

1.	Pohostinstvo Borinka – nové vyhlásenie Verejnej súťaže (prenájom, predaj)
Úvodné slovo predniesol starosta obce. Uviedol, že v mesiaci decembri 2011 bola zverejnená obchodná verejná súťaž – zámer odpredať nehnuteľnosť s minimálnou cenou 75 400,00 EUR. Táto ponuka bola zverejnená aj v regionálnych novinách. Do termínu zaslania ponúk na kúpu uvedenej nehnuteľnosti neprišla na OcÚ žiadna. Na OcÚ boli doručené žiadosti o prenájom – Mgr. Nanáčiková a p. Ziman. Starosta uviedol, že zvolal toto mimoriadne zasadnutie, lebo aj nájom nehnuteľností spadá do zákona o majetku obce, aby poslanci rozhodli či sa Pohostinstvo Borinka ponúkne záujemcom do nájmu. 

Diskusia
Ing. Eva Loučičanová, poslankyňa – či žiadosti o nájom sú na celú budovu alebo len časť pohostinstvo. 
Starosta – ak by chcel niekto budovu na priemyselnú výrobu muselo by sa požiadať o zmenu účelu.
JUDr. V. Šurka – treba určiť minimálnu hodnotu nájmu. Dáva sadzba za 1 m2/rok. 
Dušan Hrčka – v budove je potrebné meniť kúrenie a rekonštrukciu toaliet, nakoľko je tam zlý odtok. Je treba určiť vyšší nájom ako bol doteraz, pretože objekt bol zhodnotený investičnou výstavbou. 
Ďalej p. Hrčka upozornil, že treba vyzvať suseda pri Borinke, aby si opravil žľaby nakoľko z nich zateká pod múry. 
OZ ukladá Obecnému úradu v Lutile písomne upozorniť vlastníka nehnuteľnosti súpis č. 40 na opravu žľabov na ich rodinnom dome, z ktorých zateká pod múry budovy – Pohostinstvo Borinka

Juraj Poloň – uviedol, že je potrebné vypracovať projekt plynové kúrenie, treba kúrenie rozšíriť.

Peter Knopp – mal pripomienku, aby pri stavebných prácach bol dozor zo strany obce.

Starosta – upozornil, že do budúcna bude potrebné na budove vymeniť krytinu.
Starosta – pripravíme návrh na výzvu na prenájom aj s návrhom nájomného a kritériami, pošleme to poslancom e-mailom k pripomienkovaniu. Keď sa nám vrátia pripomienky potom výzvu zverejníme na web stráne obce Lutila. 

OZ ukladá Obecnému úradu v Lutile pripraviť podklady (kritéria, výšku nájmu) pre výzvu na zámer prenajať nehnuteľnosť – nebytový priestor Pohostinstvo Borinka.
Termín: 27.01.2012
Hlasovanie:		za	jednohlasne  (7)

R ô z n e

Starosta predniesol návrh, ktorý prejednávali na ZMO žiarsky región. Jedná sa o zvýšenie jedného pracovníka a zároveň aj platby pre Spoločný stavebný úrad so sídlom v Žiari nad Hronom. Je potrebné prijať uznesenie za každú obec zvlášť. Návrh uznesenia dostali poslanci pred zasadaním OZ.
OZ schvaľuje Dodatok zmluvy č. 1/EO/2003/MP-p
Zmena č. IV:
a)	V bode č. 1 – počet zamestnancov Spoločného obecného úradu s pôsobnosťou stavebného úradu je 5.
b)	V bode 2 – tzv. vyrovnávacia položka, ktorou sa rozumie časť prostriedkov vynakladaných na pokrytie skutočných nákladov na zabezpečenie výkonu štátnej správy predstavuje sumu 1,20 € za jedného obyvateľa obce.
Hlasovanie:		za	jednohlasne (7)

JUDr. Ján Hudec, Ondrejovova 15, 821 03 Bratislava – písomná žiadosť o súhlas s nadobudnutím vlastníckeho práva k parcele č. 875/5 o výmere 185 m2 v k.ú. Lutila vydržaním – opakovaná žiadosť.

Starosta uviedol, že prílohu k tejto žiadosti tvorí  list zo Slovenského vodohospodárskeho podniku, š.p. Banská Štiavnica, v ktorom podali p. Hudecovi informáciu ohľadom vodného toku Bukovinka v k.ú. Lutila. Uviedli, že takýto vodný tok v obci Lutila neevidujú, ale evidujú Lutilský potok, Kopernica potok a prítok Kopernice (č. toku 312), čo je vodný tok Bukovinka. Starosta uviedol, že si to overil u p. Černaja pracovníka Povodia Hrona. Obvodný úrad životného prostredia rozhodol, že C-KN parc. č.875/5 nie je vodný tok. 

JUDr. Šurka – trvá na tom, aby sa požadovaný pozemok p. Hudecovi predal.

OZ ukladá obecnému úradu oznámiť JUDr. Jánovi Hudecovi, že pozemok č. 875/5 o výmere 185 m2 môže získať kúpou.
Hlasovanie:		za	jednohlasne (7)

Do rôzneho starosta predložil ešte písomnú žiadosť spoločnosti Regula s.r.o. o znovu posúdenie ceny  pozemku číslo 945/9 na základe uskutočneného geologického prieskumu. Uvedeným prieskumom sa potvrdila predpokladaná zvýšená náročnosť stavebnej výstavby hlavne pri zakladaní stavby a napojení na siete. 
OZ zamieta spoločnosti REGULA s.r.o. Snežienkova 34, 971 01 Prievidza žiadosť o znovu posúdenie ceny pozemku číslo 945/9 v k.ú. Lutila, 
Hlasovanie:		za	jednohlasne (7)

Interpelácie:

JUDr. Viktor Šurka – mal dotaz na výrub dubu pod tenisovými kurtmi. Z akého dôvodu bol tento strom vyrubený.
Starosta – dub bol napadnutý chorobou.

Peter Knopp – z akého dôvodu sa vyrubujú dreviny z remízok (paseky), na čí podnet sa to deje.
Starosta – paseky vyčistiť dalo Poľnohospodárske družstvo Žiar nad Hronom. Sú to trvalé trávnaté porasty.
Súhlas na výrub bol daný PD Žiar nad Hronom, ktorý uvedené pozemky užíva, resp. obhospodaruje. Vyčistením týchto plôch si môže družstvo nárokovať štátnu dotáciu.
Starosta uviedol, že preverí situáciu u predsedu PD  Ing. Legíňa.

Viac pripomienok a podnetov zo strany poslancov nebolo. Starosta zasadanie OZ ukončil.

Zapísala: Eva Hromádková

								Ján  P r u ž i n a
								   Starosta obce

Overovatelia:

Dušan Hrčka 			...................................................

Peter Knopp			...................................................